ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О КОНТРОЛИ ПРЕДМЕТА ОД ДРАГОЦЕНИХ МЕТАЛА

Члан 1.

У Закону о контроли предмета од драгоцених метала („Службени гласник РС”, број 36/11), у члану 3. став 1. тачка 14) после речи: „привредних субјеката” додају се речи: „и коме је Дирекција за мере и драгоцене метале издала решење о знаку произвођача”.

У тачки 15) после речи: „Републике Србије” додају се речи: „и коме је Дирекција за мере и драгоцене метале издала решење о знаку увозника односно заступника”.

После тачке 15) додаје се тачка 15а) која гласи:

„15а) привредни субјект је правно лице, односно предузетник који се уписује у одговарајући регистар у складу са прописима којима се уређује регистрација привредних субјеката, а који предмете од драгоцених метала ставља на тржиште;”.

У тачки 20) после речи: „државним жигом” додају се речи: „или међународним жигом у складу са потврђеним међународним споразумом чији је потписник Република Србија”.

После тачке 20) додају се тач. 20а) и 20б) које гласе:

„20а) припремљени предмети од драгоцених метала ради стављања на тржиште су предмети који су испитани и жигосани и налазе се у пословном простору произвођача, увозника односно заступника или другог привредног субјекта;

20б) стављање на тржиште предмета од драгоцених метала је прва испорука предмета од драгоцених метала на тржиште Републике Србије;”.

Члан 2.

У члану 6. после става 4. додаје се нови став 5. који гласи:

„Предмети израђени од легуре драгоценог метала чија је финоћа нижа од најмањег степена финоће из става 2. овог члана не сматрају се предметима од драгоценог метала у смислу овог закона.”

Досадашњи ст. 5. и 6. постају ст. 6. и 7.

У досадашњем ставу 6. који постаје став 7. речи: „из става 5.” замењују се речима: „из става 6.”.

Члан 3.

У члану 7. после речи: „нижег степена” додају се запета и речи: „без негативних одступања”.

Члан 4.

У члану 8. после става 1. додаје се нови став 2. који гласи:

„Поред знака произвођача и ознаке финоће произвођач предмета може предмете означити и знаком који је заштићен у складу са прописима којимa се уређују жигови, о чему Дирекцији прилаже доказ.”

Досадашњи ст. 2, 3. и 4. постају ст. 3, 4. и 5.

Досадашњи став 3. који постаје став 4. мења се и гласи:

„Произвођач не може предмете означавати другим знацима или ознакама, осим знаком произвођача и ознаком финoће који су одређени у складу са овим законом, као и знаком из става 2. овог члана.”

Члан 5.

У члану 9. после става 3. додаје се нови став 4. који гласи:

„Након добијања решења из става 1. овог члана произвођач је дужан да достави Дирекцији матрицу знака произвођача и знак произвођача ради узимања отиска.”

Досадашњи ст. 4 - 12. постају ст. 5 - 13.

У досадашњем ст. 6, 8. и 9. који постају ст. 7, 9. и 10. речи: „из става 5.” замењују се речима: „ из става 6.”.

У досадашњем ставу 10. који постаје став 11. речи: „из става 9.” замењују се речима „из става 10.”.

У досадашњем ставу 11. који постаје став 12. речи: „из става 10.” замењују се речима: „из става 11.”.

После досадашњег става 12. који постаје став 13. додаје се став 14. који гласи:

„Произвођач је дужан да у року од 15 дана од дана пријема коначног решења о одбијању захтева за обнављање решења из става 1. овог члана достави Дирекцији знак произвођача ради уништења.”

Члан 6.

У члану 10. став 6. речи: „став 6.” замењују се речима: „став 7.”.

После става 6. додају се ст. 7. и 8. који гласе:

„Произвођач коме је укинуто решење из разлога из става 1. тач. 1) и 2) овог члана, не може поднети нови захтев за одређивање знака произвођача у року од шест месеци од дана пријема решења о укидању решења о знаку произвођача.

Произвођач је дужан да знак произвођача из става 6. овог члана достави Дирекцији ради уништења у року од 15 дана од дана пријема решења о укидању решења о знаку произвођача, односно од дана истека периода за које је издато решење.”

Члан 7.

У члану 15. после става 2. додаје се нови став 3. који гласи:

„Привредни субјект ставља на тржиште само предмете од драгоцених метала који су усаглашени са прописаним захтевима.”

Досадашњи ст. 3. и 4. постају ст. 4. и 5.

Члан 8.

У члану 18. после става 3. додају се нови ст. 4, 5, 6. и 7. који гласе:

„Предмете из става 3. овог члана, изузев предмета из увоза које прате одговарајући сертификати односно гаранције, Дирекција, односно овлашћено тело учиниће неподобним за стављање на тржиште.

Када Дирекција, односно овлашћено тело не може са сигурношћу утврдити да ли предмет испуњава прописане захтеве, испитаће тај предмет на начин који може захтевати његово оштећење односно уништење уз сагласност подносиоца захтева.

Уколико подносилац захтева не да сагласност да се предмет испита на начин који може довести до оштећења, односно уништења тог предмета, Дирекција, односно овлашћено тело донеће решење о одбијању захтева.

Ако се приликом вршења надзора над предметима од драгоцених метала утврди да је подносилац захтева из става 6. овог члана, коме је Дирекција издала решење о знаку произвођача, односно решење о знаку увозника или заступника, ставио на тржиште предмете који не испуњавју захтеве прописане овим законом, Дирекција ће донети решење о укидању тог решења.”

Досадашњи ст. 4, 5. и 6. постају ст. 8, 9. и 10.

У досадашњем ставу 4. који постаје став 8. речи: „из става 3.” замењују се речима: „из ст. 3, 6. и 7.”.

У досадашњем ставу 6. који постаје став 10. речи: „из става 4.” замењују се речима: „из става 8.”.

Члан 9.

У члану 22. став 2. после речи: „финоће” додају се речи: „и састава”.

У ставу 4. после речи: „степену финоће” додају се речи: „и састава”.

Члан 10.

Назив главе VI. и члан 31. мењају се и гласе:

„VI. ПОСЛОВНИ И ПРОДАЈНИ ПРОСТОР

Члан 31.

У пословном простору произвођача, увозника односно заступника или другог привредног субјекта налазе се предмети који су припремљени ради стављања на тржиште.

У пословном простору из става 1. овог члана могу се наћи и предмети за које је Дирекцији, односно овлашћеном телу поднет захтев за испитивање и жигосање.

Предмети намењени за продају налазе се у продајном простору произвођача, увозника односно заступника или другог привредног субјекта и морају бити означени натписом као предмети од одређеног драгоценог метала.

Производи израђени од других метала који се у продајном простору држе заједно са предметима морају бити посебно означени натписом као производи који нису од драгоценог метала.”

Члан 11.

У члану 32. став 1. после речи: „заинтересованим лицима” додају се речи: „као и обавештење о томе да обавези жигосања не подлежу предмети од платине, злата и паладијума масе до 1g и предмети од сребра масе до 3 g”.

Члан 12.

У члану 36. став 1. тачка 2) мења се и гласи:

„2) улази у све просторије које чине пословни и продајни простор произвођача, увозника односно заступника и привредног субјекта, у којима се предмети стављају на тржиште или држе припремљени ради стављања на тржиште, ради проверавања усаглашености предмета са прописаним захтевима, као и испуњености захтева из чл. 31. и 32. овог закона;”.

Члан 13.

После члана 37. додаје се члан 37а који гласи:

„Члан 37а

Уколико лице овлашћено за вршење надзора над предметима у току вршења надзора над предметом који је стављен на тржиште не може са сигурношћу утврдити да ли тај предмет испуњава прописане захтеве узеће тај предмет ради лабораторијског испитивања.

Приликом узимања предмета из става 1. овог члана произвођач, увозник односно заступник и други привредни субјекат дужан је да лицу овлашћеном за вршење надзора над предметима стави на располагање тај предмет ради лабораторијског испитивања.

Трошкове испитивања предмета из става 1. овог члана сноси Дирекција ако се утврди да предмет испуњава прописане захтеве.

Министар прописује начин узимања предмета и методе испитивања које се користе код надзора над предметима.”

Члан 14.

У члану 39. став 1. тачка 2) мења се и гласи:

„2) ако употребљава знак произвођача, знак увозника односно заступника за који је донето решење о одбијању захтева за обнављање решења о одређивању знака произвођача, знака увозника, односно заступника, као и решење о укидању решења о знаку произвођача, знаку увозника, односно заступника или је истекао рок важења решења, и ако тај знак не достави Дирекцији ради уништења (чл. 9, 10. и 14);”.

У тачки 13) тачка се замењује тачком запетом.

После тачке 13) додаје се тачка 14) која гласи:

„14) ако приликом узимања предмета не стави на располагање предмет ради лабораторијског испитивања лицу овлашћеном за вршење надзора над предметом (члан 37а став 2).”

Члан 15.

Подзаконски акт прописан овим законом биће донет у року од годину дана од дана ступања на снагу овог закона.

Члан 16.

Овај закон ступа на снагу осмог дана од дана објављивања у „Службеном гласнику Републике Србије”.

**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. став 1. тачка 6. Устава Републике Србије, којим се утврђује да Република Србија, уређује и обезбеђује, између осталог, јединствено тржиште, правни положај привредних субјеката и систем обављања појединих привредних и других делатности.

**II. РАЗЛОЗИ ЗА ДОНОШЕЊЕ ЗАКОНА**

Основни разлог за доношење овог закона је усаглашавање Закона о контроли предмета од драгоцених метала („Службени гласник РС”, број 36/11) са захтевима Конвенције за контролу и жигосање предмета од драгоцених метала (*Conventiononthecontrolandmarking оfarticlesofpreciousmetals*), будући да је Република Србија ушла у завршну фазу процеса приступања пуноправном чланству тој конвенцији.

Предлогом закона омогућиће се да се у Републици Србији може користити међународни жиг за означавање предмета од драгоцених метала.

Овим законом обезбедиће се сваком заинтересованом произвођачу предмета од драгоцених метала у Републици Србији да своје предмете, поред знака произвођача и ознаке финоће, означава и својим знаком који је заштићен у складу са прописима којим се уређују жигови, како би се произвођачу предмета од драгоцених метала олакшао промет предмета од драгоцених метала на страно тржиште.

Предлогом законом о изменама и допунама Закона о контроли предмета од драгоцених метала повећавају се ингеренције у вршењу надзора над предметима од драгоцених метала на тржишту, па самим тим и квалитет надзора, чиме ће се још више повећати сигурност свих учесника на тржишту и заштити јавни интерес.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** предвиђене су измене и допуне члана 3. став 1. Закона о контроли предмета од драгоцених метала у циљу што прецизнијег дефинисања одређених појмова, као што су „произвођач” предмета од драгоцених метала и „увозник, односно заступник” предмета од драгоцених метала, као и дефинисања нових појмова и њиховог значења у смислу овог закона, а који се односе на привредне субјекте, припремљене предмете од драгоцених метала ради стављања на тржиште, као и на стављање на тржиште предмета од драгоцених метала.

**Чланом 2. Предлога закона** предвиђено је да се члан 6. Закона о контроли предмета од драгоцених метала допуни новим ставом којим се тачно одређује шта се не сматра предметом од драгоценог метала у смислу тог закона.

**Чланом 3**. **Предлога закона** предвиђена је допуна члана 7. Закона о контроли предмета од драгоцених метала, ради усаглашавања са захтевима Конвенције за контролу и жигосање предмета од драгоцених метала у делу који се односи на негативно одступање финоће предмета од степена финоће прописаних чланом 6. овог закона.

**Чланом 4.** Предлога закона којим се допуњује члан 8. Закона о контроли предмета од драгоцених метала прописано је да произвођачи предмета од драгоцених метала могу предмете које произведе означавати и својим знаком који је заштићен у складу са прописима којим се уређују жигови, а не само знаком произвођача предмета од драгоцених метала и ознаком финоће како је до сада било прописано.

**Чланом 5.** Предлога законапредвиђене су измене и допуне члана 9. Закона о контроли предмета од драгоцених метала у смислу прописивања обавеза произвођача предмета од драгоцених метла да након добијања решења о знаку произвођача Дирекцији за мере и драгоцене метале достави матрицу и знак произвођача ради узимања отиска, као и обавеза достављања знака произвођача на поништење за произвођача коме је одбијен захтев за обнављање решења о знаку произвођача.

**Чланом 6**. Предлога законапредвиђене су измене и допуне члана 10. Закона о контроли предмета од драгоцених метала у складу са којима се произвођачу коме је укинуто решење о знаку произвођача одређује рок за подношење новог захтева за добијање знака произвођача, као и рок за доставу знака произвођача Дирекцији за мере и драгоцене метале ради уништења након доношења решења о укидању решења о знаку произвођача.

**Чланом 7.** Предлога закона предлаже се допуна члана 15. Закона о контроли предмета од драгоцених метала у смислу стављања на тржиште предмета од драгоцених метала од стране привредних субјеката који имају обавезу да на тржиште стављају само оне предмете који су усаглашени са прописаним захтевима у смислу овог закона.

**Чланом 8.** Предлога закона предлаже се допуна члана 18. Закона о контроли предмета од драгоцених метала у том смислу да се Дирекцији за мере и драгоцене метале, односно овлашћеном телу омогућава да учине неподобним за стављање на тржиште предмете за које испитивањем утврде да нису у сагласности са ознаком финоће или да не испуњавају друге прописане захтеве, изузев предмета из увоза које прате одговарајући сертификати односно гаранције, и за које доносе решење о одбијању захтева. Овим допунама им се омогућава да, уколико се у току испитивања предмета не може са сигурношћу утврдити да ли тај предмет испуњава прописане захтеве, испитају тај предмет на начин који може захтевати његово оштећење односно уништење, уз сагласност подносиоца захтева, као и да уколико подносилац захтева не да сагласност да се предмет испита на такав начин, донеће се решење о одбијању захтева. Такође, уколико се приликом надзора над предметима утврди да је подносилац захтева из става 6. овог члана који поседује решење о знаку произвођача, односно решење о знаку увозника или заступника, ставио на тржиште предмете који не испуњавју прописане захтеве, донеће се решење о укидању тог знака.

**Чланом 9.** Предлога законапредвиђена је допуна члана 22. став 2. Закона о контроли предмета од драгоцених метала у том смислу да је произвођач дужан да за предмет од драгоценог метала за који има прописану документацију од Дирекције за мере и драгоцене метале, односно овлашћеног тела, поред доказа о степену финоће, прибави и доказ о саставу легуре драгоценог метала.

**Чланом 10.** Предлога законапредвиђена је измена назива главе VI. и члана 31. Закона о контроли предмета од драгоцених метала, која се односи на пословни и продајни простор.

**Чланом 11.** Предлога закона предлаже се допуна члана 32. став 1. Закона о контроли предмета од драгоцених метала, која се односи на обавезу да се у продајном простору поред слике државних жигова и лупе налази и обавештење о томе да обавези жигосања не подлежу предмети од платине, злата и паладијума масе до 1 g и предмети од сребра масе до 3 g.

**Чланом 12.** Предлога закона предлаже се измена члана 36. став 1. тачка 2) Закона о контроли предмета од драгоцених метала у смислу проширења надлежности лица овлашћених за вршење надзора над предметима од драгоцених метала које се односе на права и дужности тог лица да, поред продајног простора, улази и у све пословне просторије произвођача, увозника односно заступника, као и привредних субјеката у којима се предмети стављају на тржиште или држе припремљени ради стављања на тржиште, ради проверавања усаглашености предмета са прописаним захтевима, као и испуњености захтева из чл. 31. и 32. овог закона, чиме ће се повећати ефикасност надзора.

Чланом 13. Предлога закона прописано је додавање новог члана 37а, који лицу овлашћеном за вршење надзора омогућава узимање предмета ради лабораторијског испитивања, уколико не може са сигурношћу утврдити да ли тај предмет испуњава прописане захтеве.

Чланом 14. Предлога закона предвиђена је измена члана 39. став 1. тачка 2) Закона о контроли предмета од драгоцених метала које се односе на казнене одредбе.

Чланом 15. Предлога закона предвиђен је рок у коме ће се донети подзаконски акт прописан овим законом.

Чланом 16. Предлога закона прописано је да овај закон ступа на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна средства из буџета Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Доношење овог закона по хитном поступку предлаже се у складу са одредбом члана 167. Пословника Народне скупштине („Службени гласник РС”, број 20/12-пречишћен текст), имајући у виду да постојећа правна регулатива није довољно ефикасна за обезбеђивање задовољавајућег нивоа сигурности свих учесника на тржишту и заштите јавних интереса, као и конкурентности домаћих произвођача предмета од драгоцених метала на страном тржишту, те је неопходно да се наведени закон донесе по хитном поступку.

Такође, будући да је Република Србија ушла у завршну фазу процеса приступања пуноправном чланству Конвенцији за контролу и жигосање предмета од драгоцених метала (*Convention on the control and marking оf articles of precious metals*), неопходно је да се усаглашавање Закона о контроли предмета од драгоцених метала („Службени гласник РС”, број 36/11) са захтевима те конвенције изврши у што је могуће краћем року, односно доношењем закона по хитном поступку.

**VI. АНАЛИЗА ЕФЕКАТА ПРОПИСА**

# **Уводне напомене**

Систем стављања на тржиште и контроле предмета од драгоцених метала у Републици Србији уређен је Законом о контроли предмета од драгоцених метала из 2011. године.

Овим законом су, између осталог, уређени услови, начин и поступак контроле предмета од драгоцених метала, услови и начин оцењивања усаглашености предмета од драгоцених метала и признавања иностраних жигова, вршење инспекцијског надзора, као и друга питања од значаја за контролу предмета од драгоцених метала.

Законом је прописано да Дирекција за мере и драгоцене метале обавља стручне и са њима повезане извршне послове у области контроле предмета од драгоцених метала.

Закон је донет да би се обезбедио висок квалитет предмета од драгоцених метала на тржишту, као и поштена тржишна утакмица у циљу заштите интереса како потрошача тако и произвођача, увозника, односно заступника предмета од драгоцених метала.

Овим законом је омогућено испуњавање услова за приступање Републике Србије Конвенцији за контролу и жигосање предмета од драгоцених метала, што би олакшало промет предмета од драгоцених метала, смањило трошкове, омогућило већи избор производа на домаћем тржишту и дало подстрек даљем развоју ове привредне делатности у Републици Србији.

С тим у вези, мора се поменути да су се, на састанку у Тел Авиву (Израел) 10. марта 2015. године, чланови Сталног одбора (Standing Committee) једногласно сложили да се предложи владама 19 држава чланица Конвенције да Република Србија постане чланица Конвенције.

Доношењем овог закона створили су се услови за улазак нових привредних субјеката на тржиште (овлашћена тела за обављање послова испитивања и жигосања предмета од драгоцених метала и испитивање драгоцених метала и њихових легура), чиме су се створили услови за отварање нових радних места.

Такође, овим законом је прописано да се систем контроле предмета од драгоцених метала спроводи у складу са Законом о општем управном поступку.

У досадашњој примени Закона о контроли предмета од драгоцених метала уочени су одређени недостаци закона који ограничавају активности произвођача предмета од драгоцених метала пре свега у препознавању њихових производа на тржишту, а такође ограничавају активности и инспекцијског надзора над предметима од драгоцених метала у циљу заштите интереса потрошача, произвођача, увозника, односно заступника предмета од драгоцених метала.

# **Одређивање проблема које закон треба да реши**

1. Непотребна ограничења у трговини:

Имајући у виду да је одредбама важећег закона уређено да предмете од драгоцених метала могу ставити на тржиште само произвођач, увозник односно заступник произвођача, оваквим законским решењем уочена су непотребна ограничења у трговини предметима од драгоцених метала.

2. Ограничења која се односе на означавање предмета од драгоцених метала:

Важећим законом је прописано да произвођач предмета од драгоцених метала може означити ове предмете само ознаком финоће и знаком произвођача, који се одређује решењем које на захтев произвођача доноси Дирекција. Оваквим законским решењем није омогућено означавање предмета од драгоцених метала другим знацима или ознакама, односно заштићеним знаком произвођача, по коме би произвођач био препознат на домаћем и страном тржишту предмета од драгоцених метала, нити је омогућено означавање предмета од драгоцених метала међународним жигом.

У складу са важећим законом само у 2013. и 2014. години донето је 129 решења о знаку произвођача предмета од драгоцених метала.

На то колико је означавање предмета од драгоцених метала битно за произвођаче указује и чињеница да је иницијатива за измену и допуну законских одредби које уређују означавање предмета од драгоцених метала управо покренута од стране произвођача ових предмета.

У области контроле предмeта од драгоцених металa, Република Србијa има статус посматрача у оквиру међународне Конвенције за контролу и жигосање предмета од драгоцених метала. Ове године, након провере система контроле предмета од драгоцених метала, Република Србија је предложена за пуноправно чланство Конвенције, чиме ће се створити могућност да се предмети од драгоцених метала произведени у Републици Србији означе међународним жигом за означавање предмета што ће олакшати прекогранични промет предметима од драгоцених метала са чланицама Конвенције и другим државама које међународни жиг признају као знак квалитета.

С тим у вези неопходно је омогућити да се предмети од драгоцених метала могу означавати и међународним жигом.

3. Препреке у контроли предмета од драгоцених метала:

Једна од значајних активности Дирекције за мере и драгоцене метале у систему контроле предмета од драгоцених метала је и испитивање и жигосање предмета. Спроведено је испитивање и жигосање 575.630 комада предмета у току 2013. и 2014. године што је захтевало ангажовање значајних ресурса Дирекције, с обзиром да за обављање тих послова нема овлашћених тела којa је важећи закон предвидео. Када се приликом редовног испитивања предмета посумња да предмет не испуњава прописане захтеве у погледу финоће, представници Дирекције су, у складу са важећим законом, у обавези да о томе обавесте подносиоца захтева за испитивање и жигосање предмета и предложе да се изврши статистичко испитивање током којег се узорак из серије оштећује или уништава. На основу анализе захтева за испитивање и жигосање предмета, уочено је да су по правилу подносиоци захтева одбијали да се узорак предмета из серије додатно испита и повлачили су све предмете из серије са испитивања и жигосања. У таквим случајевима се поступак испитивања и жигосања предмета значајно успорава, не може се донети одлука док се подносилац захтева не изјасни о потреби додатног испитивања предмета, и остаје непознаница шта се дешава са тим предметима који нису испитани и жигосани, а враћени су подносиоцу захтева

Ради ефикаснијег искоришћавања ресурса Дирекције и скраћивања рокова за поступање по захтеву, неопходно је важећи закон допунити одредбама којима ће се уклонити уочене препреке и омогућити ефикасније испитивање и жигосање предмета.

4. Непоуздано праћење порекла предмета у производњи:

За предмете који се не жигошу већ се за њих обезбеђује прописана документација, доказ о степену финоће легуре није довољан доказ да је предмет израђен од баш те легуре, јер постоји могућност да предмет има идентични степен финоће као легура у документацији, али да је произведен од друге легуре истог степена финоће што ствара могућност за злоупотребу, односно не може се са сигурношћу пратити порекло предмета у производњи.

5. Употреба знака произвођача након одузимања:

У претходном периоду су повећане активности инспекцијског надзора над предметима од драгоцених метала који, делом у складу са законом, спроводи Дирекција за мере и драгоцене метале, односно извршено је 762 надзора над предметима од драгоцених метала. Том приликом су код 426 произвођача предмета од драгоцених метала установљене неправилности у погледу предмета стављених на тржиште, као и у погледу опреме и радних просторија. Истовремено је за 22.115 комада предмета од драгоцених метала утврђено да нису били усаглашени са прописаним захтевима. Инспекцијским надзором над предметима од драгоцених метала утврђено је да су четири произвођача предмета од драгоцених метала употребљавала знак произвођача, иако је истекао рок важења решења о знаку произвођача.

6. Проблеми у вршењу инспекцијског надзора:

Важећим законом је прописано да у вршењу надзора, лице овлашћено за вршење надзора над предметима има право и дужност да улази само у просторије произвођача, увозника односно заступника, у којима се предмети стављају на тржиште, или држе припремљени ради стављања на тржиште, ради проверавања усаглашености предмета са прописаним захтевима. Ове одредбе закона су ограничавале поступање инспекцијског надзора на терену што су привредни субјекти злоупотребљавали и држали предмете који нису испуњавали прописане захтеве у просторијама које инспекцијски надзор није проверавао. Такође, у важећем закону није прецизно прописано поступање надзора над предметима који се не жигошу, али морају да испуне захтеве у погледу степена финоће, односно уколико се у надзору посумња на степен финоће предмета, без одбзира што се не жигошу неопходно је предмете додатно испитати.

С тим у вези потребно је решити непрецизности појединих одредби закона које се односе на ингеренције у вршењу надзора над предметима од драгоцених метала.

**2. Циљеви који се доношењем закона постижу**

1. Либерализација учешћа у трговини – нови привредни субјекти:

Предложеним решењем предвиђено је да, поред произвођача, увозника и заступника произвођача, предмете од драгоцених метала могу ставити на тржиште и други привредни субјекти. Ове измене закона имају за циљ стварање услова за улазак нових привредних субјеката на тржишту предмета од драгоцених метала.

2. Омогућавање обележавања предмета од драгоцених метала заштићеним знаком и међународним жигом:

Стварање могућности да произвођач означи предмете својим заштићеним знаком, има за циљ да произвођач буде препознат на домаћем и страном тржишту предмета од драгоцених метала, као и да буде изједначен са привредним субјектима из других привредних грана.

Такође, означавање предмета међународним жигом има за циљ да омогући лакши прекогранични промет предметима од драгоцених метала

3. Ефикасније испитивање предмета од драгоцених метала:

Допуна закона у делу који се односи на испитивање и жигосање предмета има за циљ ефикасније испитивање предмета од драгоцених метала, стављања на тржиште предмета који испуњавају прописане захтеве, пре свега у погледу финоће и правилног означавања предмета, смањиће могућност рекламација од стране потрошача на домаћем и иностраном тржишту, као и омогућити усклађивање поступка испитивања и жигосања предмета са чланицама Конвенције за контролу и жигосање предмета од драгоцених метала.

4. Поузданије праћење порекла предмета у производњи:

Додавање одредбе о нужности поседовања доказа и о саставу легуре драгоценог метала је неопходно, како би се за произведене предмете од драгоцених метала који се не жигошу већ се за њих обезбеђује прописана документација, могло пратити порекло у производњи, односно како би се смањила могућност манипулисања легурама драгоценог метала од којих су израђени предмети.

5. Спречавање злоупотребе неважећих знакова произвођача:

Спроведеним инспекцијским надзором, утврђено је да су поједини произвођачи користили знак произвођача иако је истекао рок важења решења, односно изгубили су право да користе знак. Прецизирањем одредби које се односе на доделу знака произвођача има за циљ унапређење система контроле, односно да се ефикасније онемогући коришћење и злоупотреба знака произвођача када се изгуби право на коришћење.

6. Ефикасније спровођење надзора и смањење могућности за манипулацију предметима од драгоцених метала:

Истовремено, измене и допуне одредби закона које се односе на инспекцијски надзор имају за циљ ефикасније спровођење надзора и смањење могућности за манипулације предметима од драгоцених метала, на тај начин што ће се, с једне стране, омогућити да лица која врше инспекцијски надзор улазе у све просторије које чине пословни и продајни простор произвођача, увозника односно заступника и привредног субјекта, а с друге стране, обезбедиће се основ за контролу предмета који се не жигошу али морају да испуне захтеве у погледу степена финоће, што ће додатно обезбедити сигурност свим учесницима на тржишту.

**3. Да ли су разматране могућности за решавање проблема без доношења закона**

Доношењем овог закона, могли би да се на ефикасан начин реше проблеми уочени у пракси при чему су разматране и друге могућности за решавање проблема, па и могућност да се задржи *status quo* ситуација, односно да се ништа не мења.

Имајући у виду да су у периоду примене закона уочени одређени проблеми који су од утицаја на функционисање система који закон уређује, а који нису обухваћени важећим законским решењима, неопходно је да се ти проблеми реше управо изменама и допунама закона.

**4. Зашто је доношење закона најбољи начин за решавање проблема**

Током примене важећег закона примећени су одређени проблеми који су наведени у посебној тачки анализе, а који су последица непрецизности самог закона.

У контексту уочених проблема, оцењено је да је немогуће да се проблеми реше на други начин осим изменама и допунама закона, јер су одредбе које представљају проблем за функционисање система контроле, као што су нпр. обавезе произвођача у поступку добијања, односно одузимања знака произвођача, управо прописане важећим законом о контроли предмета од драгоцених метала, а не подзаконским актима.

**5. На кога ће и како највероватније утицати решења у закону**

Предложена решења ће утицати на:

- привредне субјекте који су заинтересовани за стављање на тржиште предмета од драгоцених метала, а важећим законом им та делатност није дозвољена, јер нису произвођачи, увозници или заступници произвођача предмета;

- произвођаче предмета од драгоцених метала, пре свега предузетнике и микро предузећа којима би се омогућило означавање предмета и другим знацима по којима би произвођач био препознат на домаћем и страном тржишту предмета од драгоцених метала, олакшао приступ страним тржиштима и смањили трошкови;

- органе државне управе, којима се омогућава лакша контрола прекограничног промета предметима од драгоцених метала, као и олакшан и ефикаснији надзор над произвођачима, увозницима и заступницима произвођача предмета;

- потрошаче, којима ће се обезбедити додатна сигурност у квалитет предмета, као и повећан избор предмета на тржишту уласком нових привредних субјеката на тржиште.

**6. Какве трошкове ће примена закона изазвати грађанима и привреди, а нарочити малим и средњим предузећима**

Примена предложених решења неће изазвати додатне трошкове код грађана и привредних субјеката, односно микро и малих предузећа, јер се изменама не уводе додатне фискалне и административне обавезе, нити се пооштравају прописани услови пословања у овој области.

Олакшани и ефикаснији надзор који спроводи орган државне управе неће изазвати додатне трошкове јер се не повећава обим активности.

Потенцијални трошак привредних субјеката који стављају предмете од драгоцених метала на тржиште, услед непредвиђених додатних испитивања предмета, се дешава у изузетним случајевима када постоји сумња да предмети не испуњавају прописане захтеве и може дати само додатни подстрек привредним субјектима да стављају на тржиште само предмете који испуњавају прописане захтеве.

У досадашњој пракси је додатна испитивања било потребно спровести на пет до шест узорака годишње, што је мали број имајући у виду да се недељно само на подручју Београда поднесе око 20 захтева за испитивање и жигосање предмета од драгоцених метала.

**7. Да ли су позитивне последице доношења закона такве да оправдавају трошкове које ће он створити**

За спровођење овог закона није потребно обезбедити додатна средства из буџета Републике Србије.

Приступање Републике Србије Конвенцији, односно могућност означавања предмета међународним жигом би олакшало промет предмета од драгоцених метала, смањило трошкове привредним субјектима који стављају предмете од драгоцених метала на тржиште, омогућило већи избор производа на домаћем тржишту и дало подстрек даљем развоју ове привредне делатности у Републици Србији.

Потенцијални трошак произвођача који стављају предмете од драгоцених метала на тржиште услед непредвиђених додатних испитивања и оштећења предмета од драгоцених метала, смањиће могућност рекламација од стране потрошача на домаћем и иностраном тржишту.

Потенцијални трошак произвођача предмета који се не жигошу већ се за њих обезбеђује прописана документација се не може проценити из разлога што до сада није било произвођача „самодеклараната” који су на тај начин стављали предмете од драгоцених метала на тржиште, али је овакво решење унето у закон како би се за произведене предмете од драгоцених метала могло пратити порекло у производњи, односно како би се смањила могућност манипулисања легурама. Такође, ова одредба је унета на препоруку тима за процену испуњености услова за приступ Конвенцији.

Ефикаснији надзор који спроводи орган државне управе, смањиће материјалне трошкове за испитивање и жигосање, што ће омогућити додатна улагања у развој нових метода испитивања и набавку савременије опреме.

**8. Да ли се законом подржава стварање нових привредних субјеката и тржишна конкуренција**

Важећим законом предмете од драгоцених метала могу ставити на тржште призвођач, увозник или заступник произвођача предмета. Предложеним изменама и допунама закона уводи се привредни субјект као правно, односно предузетник или физичко лице које се уписује у одговарајући регистар у складу са прописима којим се уређује регистрација привредних субјеката, а које предмете од драгоцених метала ставља на тржиште. Истовремено привредни субјект је дужан да на тржиште стави предмете од драгоцених метала који су усаглашени са прописаним захтевима.

Увођењем нових привредних субјеката на тржиште очекује се јачање конкурентности, као и унапређење пословног окружења и приступ новим тржиштима.

Ефикаснијим надзором смањује се могућност нелегалног пословања и омогућава се конкурентност привредних субјеката у законским оквирима.

**9. Да ли су све заинтересоване стране имале прилике да се изјасне о закону**

Имајући у виду значај питања која уређује овај закон, министар надлежан за драгоцене метале је решењем формирао Пројектну радну групу која је припремила текст Нацрта закона.

Нацрт закона припремила је Пројектна радна група коју су чинили представници Министарства привреде, Дирекције за мере и драгоцене метале, Министарства здравља, Министарства трговине, туризма и телекомуникација, Министарства унутрашњих послова, Националне организације потрошача Србије, власник златарске радње „Zlatara Pingvin Gold & Silver” из Љубовије, представници Општине Љубовија, као и представник Уније златара Србије.

Измена закона покренута је на иницијативу произвођача предмета од драгоцених метала који је предложио да се произвођачима предмета од драгоцених метала омогући да предмете од драгоцених метала које производе означе својим заштићеним знаком, што је прихваћено и уграђено у текст нацрта овог закона.

Такође, у периоду од 18. септембра до 14. октобра 2015. године спроведена је јавна расправа, чиме је омогућено и другим заинтересованим странама да се укључе у израду Нацрта закона.

Иако је текст Нацрта закона био постављен на интернет страници Министарства привреде и Дирекције за мере и драгоцене метале, као и на порталу е-управе, чиме је било омогућено јавности да примедбе, предлоге и сугестије на текст Нацрта закона достави путем поште или електронским путем, Министарство привреде у периоду одређеном за спровођење јавне расправе није добило ни један предлог, сугестију нити примедбу на текст Нацрта закона.

Све заинтересоване стране имале су прилику да изнесу своје ставове и на округлом столу који је у оквиру јавне расправе био организован 14. октобра 2015. године у просторијама Дирекције за мере и драгоцене метале.

Поред представника Министарства привреде и Дирекције за мере и драгоцене метале, учесници јавне расправе у форми округлог стола били су представници Пројектне радне групе која је учествовала у изради Нацрта закона, и то представници Министарства унутрашњих послова, Министарства трговине, туризма и телекомуникација и Уније златара Србије, као и представник Привредне коморе Србије и Републичког секретаријата за јавне политике.

Учесници јавне расправе у форми округлог стола су навели да немају примедбе на текст Нацрта закона, али су затражили појашњења одређених предложених законских решења.

У вези са предложеним решењем да, уколико се у току испитивања предмета од драгоценог метала не може са сигурношћу утврдити да ли тај предмет испуњава прописане захтеве, Дирекција за мере и драгоцене метале, односно овлашћено тело испитаће тај предмет на начин који може захтевати његово оштећење односно уништење, без сагласности подносиоца захтева, појашњено је да су критеријуми и методе испитивања прописани подзаконским актом, и да уколико се након додатних испитивања узорака утврди да предмети од драгоцених метала испуњавају прописане захтеве, подносилац захева не би сносио трошкове испитивања, као и да би уколико предмети не испуњавају прописане захтеве, трошкове испитивања сносио подносилац захтева. С тим у вези, учесници су предложили да се, у циљу заштите потрошача, унесе одредба којом би се Дирекцији или овлашћеном телу омогућило да предмете учине неподобним за стављање на тржиште уколико ти предмети не задовољавају прописане захтеве. Предложена одредба је након јавне расправе унета у текст Нацрта закона.

У случају произвођача предмета који се не жигошу већ се за њих обезбеђује прописана документација тј. у случају „самодеклараната”, појашњено је да је доказ о саставу легуре драгоценог метала неопходан, како би се за произведене предмете од драгоцених метала могло пратити порекло у производњи. У случају да се остане при важећем законском решењу може се доћи у ситуацију да се манипулише пореклом предмета, односно да предмет од драгоценог метала буде произведен од неке друге легуре.

На округлом столу је такође предложена и накнадно унета у текст Нацрта закона одредба да у продајном простору произвођача, увозника, односно заступника, или другог привредног субјекта, поред слика државних жигова и лупе, који морају бити на видном месту, буде истакнуто и обавештење намењено купцима предмета од драгоцених метала, о предметима који не подлежу обавези жигосања (предмети од платине, злата и паладијума масе до 1 g и предмети од сребра масе до 3 g).

По окончању јавне расправе израђен је коначни текст Нацрта закона и затражена су мишљења органа државне управе са чијим делокругом рада је повезано питање на које се Нацрт закона односи.

**10. Које ће се мере током примене закона предузети да би се постигло оно што се законом предвиђа**

Дирекција за мере и драгоцене метале и Министарство привреде ће предузимати све потребне мере у спровођењу овог закона и успостављању система контроле предмета од драгоцених метала.

У складу са чланом 13. Предлога закона о изменама и допунама Закона о контроли предмета од драгоцених метала којим се после члана 37. Закона о контроли предмета од драгоцених метала додаје нови члан 37а, у року од годину дана од дана ступања на снагу oвог закона (члан 15. Предлога закона) донеће се Правилник о узимању предмета од драгоцених метала и методама испитивања које се користе код надзора над предметима.

Такође, од дана ступања на снагу наведеног закона и након што Република Србије добије статус пуноправног члана Конвенције, чиме ће бити омогућено означавање предмета међународним жигом, у што краћем року извршиће се усклађивање Правилника о државним жиговима за предмете од драгоцених метала („Службени гласник РС”, број 7/13).

У погледу институционалних мера, треба указати да се изменама и допунама Закона не мења надлежност институција за спровођење закона.

Наставиће се мере и активности за праћење остваривања циљева преко података који ће се редовно објављивати у Извештајима о раду Дирекције за мере и драгоцене метале.

Дирекција за мере и драгоцене метале ће континуирано вршити неопходне измене и техничка унапређења интернет странице Дирекције, са циљем да информације које се на њој објављују буду прецизне и доступне заинтересованим странама.

**VII. ОДРЕДБЕ ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ**

Члан 3.

Поједини изрази употребљени у овом закону имају следеће значење:

1) *драгоцени метали* су платина, злато, паладијум и сребро;

2) *легура драгоценог метала* је чврста хомогена смеша коју чини најмање један драгоцени метал и један или више других метала;

3) *финоћа* је маса драгоценог метала садржана у укупној маси легуре, изражена у хиљадитим деловима;

4) *ознака финоће* је бројчана вредност која одговара једном од прописаних степена финоће;

5) *степен финоће* је најмања маса драгоценог метала садржана у укупној маси неке легуре, изражена у хиљадитим деловима;

6) *државни жиг* је ознака степена финоће којом се потврђује усаглашеност предмета од драгоцених метала са прописаним захтевима, као и то да је предмет од драгоценог метала израђен у финоћи једнакој или већој од прописане за тај степен финоће, а мањој од наредног степена финоће;

7) *предмет од драгоценог метала* је накит, роба златара, кујунџије или часовничара, као и било који други предмет направљен од драгоценог метала или његових легура, који садржи све потребне делове који га чине комплетним;

8) *мешовити предмет* је предмет чији су саставни делови израђени од различитих драгоцених метала, њихових легура, других метала или других материјала, као и предмет чији су саставни делови израђени од једног драгоценог метала различитих финоћа;

9) *превлака од драгоценог метала* је слој драгоценог метала који се наноси на предмет или његове делове хемијским, електрохемијским, механичким или неким другим поступком;

10) *средство за лемљење* је легура драгоценог метала која се може користити само као везивни материјал;

11) *необрађени драгоцени метал* је комад драгоценог метала или његове легуре, намењен за прераду или обраду;

12) *полуге, одливци и грануле од драгоценог метала* су необрађени драгоцени метали, намењени даљој преради и обради;

13) *полупроизвод* је предмет од драгоценог метала или његове легуре намењен за израду готовог производа;

14) *произвођач* је привредни субјект који је регистрован за обављање делатности производње предмета од драгоцених метала у складу са законом којим се уређује регистрација привредних субјеката И КОМЕ ЈЕ ДИРЕКЦИЈА ЗА МЕРЕ И ДРАГОЦЕНЕ МЕТАЛЕ ИЗДАЛА РЕШЕЊЕ О ЗНАКУ ПРОИЗВОЂАЧА;

15) *увозник односно заступник* је привредни субјект регистрован у Републици Србији, у складу са законом, који увози драгоцене металеи предмете од драгоцених метала, односно који заступа произвођача који га је овластио да за његов рачун предузима радње из овлашћења у вези са стављањем драгоцених метала и предмета од драгоцених метала на тржиште Републике Србије И КОМЕ ЈЕ ДИРЕКЦИЈА ЗА МЕРЕ И ДРАГОЦЕНЕ МЕТАЛЕ ИЗДАЛА РЕШЕЊЕ О ЗНАКУ УВОЗНИКА ОДНОСНО ЗАСТУПНИКА;

15А) ПРИВРЕДНИ СУБЈЕКТ ЈЕ ПРАВНО ЛИЦЕ, ОДНОСНО ПРЕДУЗЕТНИК КОЈИ СЕ УПИСУЈЕ У ОДГОВАРАЈУЋИ РЕГИСТАР У СКЛАДУ СА ПРОПИСИМА КОЈИМА СЕ УРЕЂУЈЕ РЕГИСТРАЦИЈА ПРИВРЕДНИХ СУБЈЕКАТА, А КОЈИ ПРЕДМЕТЕ ОД ДРАГОЦЕНИХ МЕТАЛА СТАВЉА НА ТРЖИШТЕ;

16) *знак произвођача* је знак којим произвођач означава предмете од драгоцених метала, у складу са овим законом;

17) *знак увозника, односно заступника* је знак којим увозник, односно заступник означава предмете од драгоцених метала, у складу са овим законом;

18) *означавање предмета од драгоцених метала* је утискивање знака произвођача, увозника, односно заступника и одговарајуће ознаке финоће;

19) *испитивање предмета од драгоцених метала* је поступак којим се оцењује усаглашеност предмета од драгоцених метала са прописаним захтевима;

20) *жигосање предмета од драгоцених метала* је означавање предмета од драгоцених метала државним жигом ИЛИ МЕЂУНАРОДНИМ ЖИГОМ У СКЛАДУ СА ПОТВРЂЕНИМ МЕЂУНАРОДНИМ СПОРАЗУМОМ ЧИЈИ ЈЕ ПОТПИСНИК РЕПУБЛИКА СРБИЈА, односно у изузетним случајевима издавање уверења о потврђивању степена финоће;

20А) ПРИПРЕМЉЕНИ ПРЕДМЕТИ ОД ДРАГОЦЕНИХ МЕТАЛА РАДИ СТАВЉАЊА НА ТРЖИШТЕ СУ ПРЕДМЕТИ КОЈИ СУ ИСПИТАНИ И ЖИГОСАНИ И НАЛАЗЕ СЕ У ПОСЛОВНОМ ПРОСТОРУ ПРОИЗВОЂАЧА, УВОЗНИКА ОДНОСНО ЗАСТУПНИКА ИЛИ ДРУГОГ ПРИВРЕДНОГ СУБЈЕКТА;

20Б) СТАВЉАЊЕ НА ТРЖИШТЕ ПРЕДМЕТА ОД ДРАГОЦЕНИХ МЕТАЛА ЈЕ ПРВА ИСПОРУКА ПРЕДМЕТА ОД ДРАГОЦЕНИХ МЕТАЛА НА ТРЖИШТЕ РЕПУБЛИКЕ СРБИЈЕ;

21) *овлашћено тело* је привредни субјект, односно друго правно лице, овлашћено решењем министра надлежног за мере и драгоцене метале које спроводи оцењивање усаглашености предмета од драгоцених метала са прописаним захтевима, односно које обавља послове испитивања и жигосања тих предмета;

22) *контрола предмета од драгоцених метала* обухвата све активности којима подлежу предмети од драгоцених метала који се стављају на тржиште, а које се односе на оцењивање усаглашености тих предмета са прописаним захтевима.

II. ТЕХНИЧКИ ЗАХТЕВИ ЗА ПРЕДМЕТЕ  
ОД ДРАГОЦЕНИХ МЕТАЛА

Члан 6.

Најдрагоценији племенити метал је платина, а затим злато, папаладијум, па сребро.

Предмети од драгоцених метала (у даљем тексту: предмети) морају испуњавати техничке захтеве у погледу једног од следећих степена финоће:

1) предмети од платине:

I степен финоће 950 хиљадитих делова (950/1000);

II степен финоће 900 хиљадитих делова (900/1000);

III степен финоће 850 хиљадитих делова (850/1000);

2) предмети од злата:

I степен финоће 950 хиљадитих делова (950/1000);

II степен финоће 840 хиљадитих делова (840/1000);

III степен финоће 750 хиљадитих делова (750/1000);

IV степен финоће 585 хиљадитих делова (585/1000);

3) предмети од паладијума:

I степен финоће 950 хиљадитих делова (950/1000);

II степен финоће 500 хиљадитих делова (500/1000);

4) предмети од сребра:

I степен финоће 950 хиљадитих делова (950/1000);

II степен финоће 925 хиљадитих делова (925/1000);

III степен финоће 800 хиљадитих делова (800/1000).

Предмети, поред прописаних степена финоће, могу имати и финоћу 999 хиљадитих делова (999/1000).

Изузетно од одредбе става 2. тачка 2) овог члана, предмети од злата израђени ковањем (златници, спомен-плакете и сл) могу имати финоћу 900 хиљадитих делова (900/1000).

ПРЕДМЕТИ ИЗРАЂЕНИ ОД ЛЕГУРЕ ДРАГОЦЕНОГ МЕТАЛА ЧИЈА ЈЕ ФИНОЋА НИЖА ОД НАЈМАЊЕГ СТЕПЕНА ФИНОЋЕ ИЗ СТАВА 2. ОВОГ ЧЛАНА НЕ СМАТРАЈУ СЕ ПРЕДМЕТИМА ОД ДРАГОЦЕНОГ МЕТАЛА У СМИСЛУ ОВОГ ЗАКОНА.

Предмети, поред техничких захтева у погледу степена финоће, морају испуњавати и техничке захтеве који се односе на степен финоће средстава за лемљење, превлаку од другог драгоценог метала, делове од недрагоцених метала и неметалне делове, уколико их предмет садржи, као и друге захтеве у погледу њихове израде.

Министар надлежан за драгоцене метале (у даљем тексту: министар) ближе прописује техничке и друге захтеве ~~из става 5.~~ ИЗ СТАВА 6. овог члана.

Члан 7.

Предмети који имају финоћу већу од финоће прописане за одређени степен у члану 6. овог закона, а мању од наредног вишег степена, сматрају се предметима који имају финоћу тог нижег степена, БЕЗ НЕГАТИВНИХ ОДСТУПАЊА.

III. ОЦЕЊИВАЊЕ УСАГЛАШЕНОСТИ

Члан 8.

Произвођач предмета је дужан да предмете које произведе, означи својим знаком произвођача и ознаком финоће.

ПОРЕД ЗНАКА ПРОИЗВОЂАЧА И ОЗНАКЕ ФИНОЋЕ ПРОИЗВОЂАЧ ПРЕДМЕТА МОЖЕ ПРЕДМЕТЕ ОЗНАЧИТИ И ЗНАКОМ КОЈИ ЈЕ ЗАШТИЋЕН У СКЛАДУ СА ПРОПИСИМА КОЈИМА СЕ УРЕЂУЈУ ЖИГОВИ, О ЧЕМУ ДИРЕКЦИЈИ ПРИЛАЖЕ ДОКАЗ.

Ознака финоће из става 1. овог члана мора по бројчаној вредности да одговара једном од степена финоће прописаних у члану 6. овог закона.

~~Произвођач не може предмете означавати другим знацима или ознакама, осим знаком произвођача и ознаком финоће који су одређени у складу са овим законом.~~

ПРОИЗВОЂАЧ НЕ МОЖЕ ПРЕДМЕТЕ ОЗНАЧАВАТИ ДРУГИМ ЗНАЦИМА ИЛИ ОЗНАКАМА, ОСИМ ЗНАКОМ ПРОИЗВОЂАЧА И ОЗНАКОМ ФИНОЋЕ КОЈИ СУ ОДРЕЂЕНИ У СКЛАДУ СА ОВИМ ЗАКОНОМ, КАО И ЗНАКОМ ИЗ СТАВА 2. ОВОГ ЧЛАНА.

Министар прописује садржину, облик и димензије знака произвођача, увозника, односно заступника и ознаке финоће, начин на који се предмети означавају, опрему и изглед радних просторија које морају да поседују произвођачи предмета, као и садржину и образац захтева за добијање знака произвођача.

Члан 9.

Знак произвођача одређује се решењем које на захтев произвођача доноси Дирекција.

Решење из става 1. овог члана доноси се за период важења од десет година.

Знак произвођача мора бити евидентиран код Дирекције.

НАКОН ДОБИЈАЊА РЕШЕЊА ИЗ СТАВА 1. ОВОГ ЧЛАНА ПРОИЗВОЂАЧ ЈЕ ДУЖАН ДА ДОСТАВИ ДИРЕКЦИЈИ МАТРИЦУ ЗНАКА ПРОИЗВОЂАЧА И ЗНАК ПРОИЗВОЂАЧА РАДИ УЗИМАЊА ОТИСКА.

Матрице знака произвођача и отисак жига тог знака чувају се у Дирекцији.

Обнављање решења из става 1. овог члана врши се на захтев произвођача који се подноси најкасније три месеца пре истека периода за који је решење издато.

Ако Дирекција не одлучи по поднетом захтеву у року од 60 дана од дана подношења захтева ~~из става 5.~~ ИЗ СТАВА 6. овог члана, а најкасније до дана истека периода за који је решење издато, произвођач може да користи знак произвођача на основу постојећег решења.

Произвођач је дужан да обавести Дирекцију о свим променама у вези са пословањем или седиштем, односно о свим променама у његовим организационим јединицама, као и о обустави пословања у року од 30 дана од дана настанка промене или обуставе пословања.

Уз захтев ~~из става 5.~~ ИЗ СТАВА 6. овог члана подноси се доказ о плаћеној републичкој административној такси.

Ако се утврди да произвођач не испуњава услове у погледу опреме и радних просторија које морају да поседују произвођачи предмета за добијање знака произвођача, Дирекција ће донети решење о одбијању захтева, ~~из става 5.~~ ИЗ СТАВА 6. овог члана.

Против решења ~~из става 9.~~ ИЗ СТАВА 10. овог члана произвођач може изјавити жалбу министру у року од 15 дана од дана пријема решења.

Уз жалбу ~~из става 10.~~ ИЗ СТАВА 11. овог члана подноси се доказ о плаћеној републичкој административној такси.

Решење министра је коначно.

ПРОИЗВОЂАЧ ЈЕ ДУЖАН ДА У РОКУ ОД 15 ДАНА ОД ДАНА ПРИЈЕМА КОНАЧНОГ РЕШЕЊА О ОДБИЈАЊУ ЗАХТЕВА ЗА ОБНАВЉАЊЕ РЕШЕЊА ИЗ СТАВА 1. ОВОГ ЧЛАНА ДОСТАВИ ДИРЕКЦИЈИ ЗНАК ПРОИЗВОЂАЧА РАДИ УНИШТЕЊА.

Члан 10.

Решење о одређивању знака произвођача може се укинути решењем Дирекције пре истека рока из члана 9. став 2. овог закона, ако:

1) се утврди да произвођач предмета више не испуњава прописане услове;

2) је произвођач односно одговорно лице код произвођача извршило кривично дело фалсификовања знакова за означавање предмета за које је правоснажно осуђен;

3) произвођач предмета престане да обавља делатност која се односи на производњу, односно израду предмета од драгоцених метала.

Против решења из става 1. овог члана може се изјавити жалба министру у року од 15 дана од дана пријема решења.

Жалба на решење не задржава његово извршење.

Решење министра је коначно.

Уз жалбу из става 2. овог члана подноси се доказ о плаћеној републичкој административној такси.

Знак произвођача за који је укинуто решење о знаку произвођача или је протекао период за које је издато решење, осим у случају из члана 9. ~~став 6.~~ СТАВ 7. овог закона, не може се употребљавати.

ПРОИЗВОЂАЧ КОМЕ ЈЕ УКИНУТО РЕШЕЊЕ ИЗ РАЗЛОГА ИЗ СТАВА 1. ТАЧ. 1) И 2) ОВОГ ЧЛАНА, НЕ МОЖЕ ПОДНЕТИ НОВИ ЗАХТЕВ ЗА ОДРЕЂИВАЊЕ ЗНАКА ПРОИЗВОЂАЧА У РОКУ ОД ШЕСТ МЕСЕЦИ ОД ДАНА ПРИЈЕМА РЕШЕЊА О УКИДАЊУ РЕШЕЊА О ЗНАКУ ПРОИЗВОЂАЧА.

ПРОИЗВОЂАЧ ЈЕ ДУЖАН ДА ЗНАК ПРОИЗВОЂАЧА ИЗ СТАВА 6. ОВОГ ЧЛАНА ДОСТАВИ ДИРЕКЦИЈИ РАДИ УНИШТЕЊА У РОКУ ОД 15 ДАНА ОД ДАНА ПРИЈЕМА РЕШЕЊА О УКИДАЊУ РЕШЕЊА О ЗНАКУ ПРОИЗВОЂАЧА, ОДНОСНО ОД ДАНА ИСТЕКА ПЕРИОДА ЗА КОЈЕ ЈЕ ИЗДАТО РЕШЕЊЕ.

Члан15.

Пре стављања предмета на тржиште, произвођач је дужан да предмет достави на испитивање и жигосање, ради утврђивања његове усаглашености са прописаним захтевима, осим предмета за који има прописану документацију.

Увозник, односно заступник обезбеђује утврђивање усаглашености предмета са прописаним захтевима подношењем тог предмета на испитивање и жигосање.

ПРИВРЕДНИ СУБЈЕКТ СТАВЉА НА ТРЖИШТЕ САМО ПРЕДМЕТЕ ОД ДРАГОЦЕНИХ МЕТАЛА КОЈИ СУ УСАГЛАШЕНИ СА ПРОПИСАНИМ ЗАХТЕВИМА.

Жигосањем из става 2. овог члана за предмете из увоза које прате одговарајући сертификати односно гаранције, сматраће се издавање уверења о потврђивању степена финоће предмета.

Министар ближе прописује врсте, облике, изглед и начин израде државних жигова.

Члан 18.

При подношењу предмета на испитивање и жигосање подноси се писани захтев који нарочито садржи врсту, број и масу предмета, легуру драгоценог метала од које је предмет израђен, као и њену финоћу.

Када Дирекција, односно овлашћено тело испитивањем утврди да је предмет у сагласности са ознаком финоће, као и да испуњава и друге прописане захтевеизвршиће жигосање тог предмета.

Када Дирекција, односно овлашћено тело испитивањем утврди да предмет није у сагласности са ознаком финоће или да не испуњава друге прописане захтеве, донеће решење о одбијању захтева.

ПРЕДМЕТЕ ИЗ СТАВА 3. ОВОГ ЧЛАНА, ИЗУЗЕВ ПРЕДМЕТА ИЗ УВОЗА КОЈЕ ПРАТЕ ОДГОВАРАЈУЋИ СЕРТИФИКАТИ ОДНОСНО ГАРАНЦИЈЕ, ДИРЕКЦИЈА, ОДНОСНО ОВЛАШЋЕНО ТЕЛО УЧИНИЋЕ НЕПОДОБНИМ ЗА СТАВЉАЊЕ НА ТРЖИШТЕ.

КАДА ДИРЕКЦИЈА, ОДНОСНО ОВЛАШЋЕНО ТЕЛО НЕ МОЖЕ СА СИГУРНОШЋУ УТВРДИТИ ДА ЛИ ПРЕДМЕТ ИСПУЊАВА ПРОПИСАНЕ ЗАХТЕВЕ, ИСПИТАЋЕ ТАЈ ПРЕДМЕТ НА НАЧИН КОЈИ МОЖЕ ЗАХТЕВАТИ ЊЕГОВО ОШТЕЋЕЊЕ ОДНОСНО УНИШТЕЊЕ УЗ САГЛАСНОСТ ПОДНОСИОЦА ЗАХТЕВА.

УКОЛИКО ПОДНОСИЛАЦ ЗАХТЕВА НЕ ДА САГЛАСНОСТ ДА СЕ ПРЕДМЕТ ИСПИТА НА НАЧИН КОЈИ МОЖЕ ДОВЕСТИ ДО ОШТЕЋЕЊА, ОДНОСНО УНИШТЕЊА ТОГ ПРЕДМЕТА, ДИРЕКЦИЈА, ОДНОСНО ОВЛАШЋЕНО ТЕЛО ДОНЕЋЕ РЕШЕЊЕ О ОДБИЈАЊУ ЗАХТЕВА.

АКО СЕ ПРИЛИКОМ ВРШЕЊА НАДЗОРА НАД ПРЕДМЕТИМА ОД ДРАГОЦЕНИХ МЕТАЛА УТВРДИ ДА ЈЕ ПОДНОСИЛАЦ ЗАХТЕВА ИЗ СТАВА 6. ОВОГ ЧЛАНА, КОМЕ ЈЕ ДИРЕКЦИЈА ИЗДАЛА РЕШЕЊЕ О ЗНАКУ ПРОИЗВОЂАЧА, ОДНОСНО РЕШЕЊЕ О ЗНАКУ УВОЗНИКА ИЛИ ЗАСТУПНИКА, СТАВИО НА ТРЖИШТЕ ПРЕДМЕТЕ КОЈИ НЕ ИСПУЊАВЈУ ЗАХТЕВЕ ПРОПИСАНЕ ОВИМ ЗАКОНОМ, ДИРЕКЦИЈА ЋЕ ДОНЕТИ РЕШЕЊЕ О УКИДАЊУ ТОГ РЕШЕЊА.

Против решења ~~из става 3.~~ ИЗ СТ. 3, 6. И 7. овог члана произвођач може изјавити жалбу министру у року од 15 дана од дана пријема решења.

Решење министра је коначно и против њега се може покренути управни спор.

Уз жалбу ~~из става 4~~ ИЗ СТАВА 8. овог члана подноси се доказ о плаћеној републичкој административној такси.

Члан 22.

Обавеза жигосања предмета на начин из члана 15. овог закона не односи се на произвођача који за предмет од драгоценог метала има прописану документацију.

Произвођач из става 1. овог члана дужан је да од Дирекције, односно овлашћеног тела, за предмет за који има прописану документацију прибави доказ о степену финоће И САСТАВА легуре драгоценог метала од које је израдио предмет.

Усаглашеност предмета са прописаним захтевима произвођач из става 1. овог члана потврђује означавањем предмета својим знаком произвођача и ознаком финоће.

Произвођач предмета је дужан да предмете које произведе, означи својим знаком произвођача и ознаком финоће. Произвођач дужан је да прописану документацију из става 1. овог члана чува трајно и да води евиденцију о израђеним предметима од легуре за коју има доказ о степену финоће И САСТАВА.

Усаглашеност предмета из става 1. овог члана може се утврђивати и испитивањем и жигосањем тог предмета.

Министар прописујеначин утврђивања усаглашености предмета са прописаним захтевима на основу прописане документације, као и садржину те документације.

~~VI. ПРОДАЈНИ ПРОСТОР ПОСЛОВНИ И ПРОДАЈНИ ПРОСТОР~~

~~Члан 31.~~

~~Предмети намењени за продају морају бити означени натписом као предмети од одређеног драгоценог метала.~~

~~Производи израђени од других метала који се у продајном простору држе заједно са предметима морају бити посебно означени натписом као производи који нису од драгоценог метала.~~

VI. ПОСЛОВНИ И ПРОДАЈНИ ПРОСТОР

ЧЛАН 31.

У ПОСЛОВНОМ ПРОСТОРУ ПРОИЗВОЂАЧА, УВОЗНИКА ОДНОСНО ЗАСТУПНИКА ИЛИ ДРУГОГ ПРИВРЕДНОГ СУБЈЕКТА НАЛАЗЕ СЕ ПРЕДМЕТИ КОЈИ СУ ПРИПРЕМЉЕНИ РАДИ СТАВЉАЊА НА ТРЖИШТЕ.

У ПОСЛОВНОМ ПРОСТОРУ ИЗ СТАВА 1. ОВОГ ЧЛАНА МОГУ СЕ НАЋИ И ПРЕДМЕТИ ЗА КОЈЕ ЈЕ ДИРЕКЦИЈИ, ОДНОСНО ОВЛАШЋЕНОМ ТЕЛУ ПОДНЕТ ЗАХТЕВ ЗА ИСПИТИВАЊЕ И ЖИГОСАЊЕ.

ПРЕДМЕТИ НАМЕЊЕНИ ЗА ПРОДАЈУ НАЛАЗЕ СЕ У ПРОДАЈНОМ ПРОСТОРУ ПРОИЗВОЂАЧА, УВОЗНИКА ОДНОСНО ЗАСТУПНИКА ИЛИ ДРУГОГ ПРИВРЕДНОГ СУБЈЕКТА И МОРАЈУ БИТИ ОЗНАЧЕНИ НАТПИСОМ КАО ПРЕДМЕТИ ОД ОДРЕЂЕНОГ ДРАГОЦЕНОГ МЕТАЛА.

ПРОИЗВОДИ ИЗРАЂЕНИ ОД ДРУГИХ МЕТАЛА КОЈИ СЕ У ПРОДАЈНОМ ПРОСТОРУ ДРЖЕ ЗАЈЕДНО СА ПРЕДМЕТИМА МОРАЈУ БИТИ ПОСЕБНО ОЗНАЧЕНИ НАТПИСОМ КАО ПРОИЗВОДИ КОЈИ НИСУ ОД ДРАГОЦЕНОГ МЕТАЛА.

Члан 32.

У продајном простору, на видном месту, морају се држати слике државних жигова и лупе помоћу којих се ознаке и жигови, прописани овим законом, могу јасно видети и разликовати и морају се ставити на располагање заинтересованим лицима КАО И ОБАВЕШТЕЊЕ О ТОМЕ ДА ОБАВЕЗИ ЖИГОСАЊА НЕ ПОДЛЕЖУ ПРЕДМЕТИ ОД ПЛАТИНЕ, ЗЛАТА И ПАЛАДИЈУМА МАСЕ ДО 1 g И ПРЕДМЕТИ ОД СРЕБРА МАСЕ ДО 3 g.

Произвођачи, увозници, односно заступници дужни су да у својим продајним просторима на видном месту држе и решење о знаку произвођача, увозника, односно заступника.

Члан 36.

У вршењу надзора, лице овлашћено за вршење надзора над предметима има право и дужност да:

1) улази у просторије у којима се предмети производе и означавају, ради провере испуњености прописаних услова у погледу опреме и радних просторија;

~~2) улази у просторије произвођача, увозника односно заступника, у којима се предмети стављају на тржиште или држе припремљени ради стављања на тржиште, ради проверавања усаглашености предмета са прописаним захтевима, као и испуњености захтева из чл. 31. и 32. овог закона;~~

2) УЛАЗИ У СВЕ ПРОСТОРИЈЕ КОЈЕ ЧИНЕ ПОСЛОВНИ И ПРОДАЈНИ ПРОСТОР ПРОИЗВОЂАЧА, УВОЗНИКА ОДНОСНО ЗАСТУПНИКА И ПРИВРЕДНОГ СУБЈЕКТА, У КОЈИМА СЕ ПРЕДМЕТИ СТАВЉАЈУ НА ТРЖИШТЕ ИЛИ ДРЖЕ ПРИПРЕМЉЕНИ РАДИ СТАВЉАЊА НА ТРЖИШТЕ, РАДИ ПРОВЕРАВАЊА УСАГЛАШЕНОСТИ ПРЕДМЕТА СА ПРОПИСАНИМ ЗАХТЕВИМА, КАО И ИСПУЊЕНОСТИ ЗАХТЕВА ИЗ ЧЛ. 31. И 32. ОВОГ ЗАКОНА;

3) улази у просторије произвођача, увозника односно заступника у којима се врши испитивање и жигосање предмета у складу са чланом 19. став 2. овог закона, ради провере испуњености прописаних услова;

4) захтева све податке који су му потребни за састављање записника о извршеном надзору и сачињава записник.

Ако лице овлашћено за вршење надзора утврди да нису испуњени прописани услови из става 1. тач. 1), 2) и 3) овог члана, наложиће отклањање неправилности и недостатака у року од 30 дана.

Ако недостаци из става 2. овог члана који се односе на став 1. тачку 1) овог члана не буду отклоњени у одређеном року, Дирекција доноси решење о укидању решења о знаку произвођача.

Ако недостаци из става 2. овог члана који се односе на став 1. тачку 2) овог члана не буду отклоњени у одређеном року, Дирекција доноси решење о повлачењу предмета са тржишта.

Ако недостаци из става 2. овог члана који се односе на став 1. тачку 3) овог члана не буду отклоњени у одређеном року, Дирекција доноси решење о укидању решења из члана 19. став 3. овог закона.

Против решења из ст. 3, 4. и 5. овог члана може се изјавити жалба министру у року од 15 дана.

Жалба не задржава извршење решења.

Решење министра по жалби је коначно и против и тог решења може се покренути управни спор.

Члан 37.

Одредбе члана 36. овог закона сходно се примењују на произвођаче из члана 22. овог закона.

У вршењу надзора, лице овлашћено за вршење надзора над предметима има право и дужност да проверава да ли је произвођач из члана 22. овог закона обезбедио доказе из члана 22. став 1. овог закона.

У случају да произвођач из члана 22. овог закона учини више узастопних прекршаја у смислу неиспуњавања захтева из члана 22. овог закона, односно одредаба члана 15. овог закона, Дирекцијадоноси решење којим налаже произвођачуда потврђивање усаглашености предмета са прописаним захтевима може извршити искључиво испитивањем и жигосањем код Дирекције или овлашћеног тела.

Приликом доношења решења из става 3. овог члана Дирекција узима у обзир природу недостатака који су утврђени и њихове последице.

Против решења из става 3. овог члана може се изјавити жалбаминистру у року од 15 дана.

Жалба не задржава извршење решења.

Решење министра по жалби је коначно и против тог решења може се покренути управни спор.

ЧЛАН 37А

УКОЛИКО ЛИЦЕ ОВЛАШЋЕНО ЗА ВРШЕЊЕ НАДЗОРА НАД ПРЕДМЕТИМА У ТОКУ ВРШЕЊА НАДЗОРА НАД ПРЕДМЕТОМ КОЈИ ЈЕ СТАВЉЕН НА ТРЖИШТЕ НЕ МОЖЕ СА СИГУРНОШЋУ УТВРДИТИ ДА ЛИ ТАЈ ПРЕДМЕТ ИСПУЊАВА ПРОПИСАНЕ ЗАХТЕВЕ УЗЕЋЕ ТАЈ ПРЕДМЕТ РАДИ ЛАБОРАТОРИЈСКОГ ИСПИТИВАЊА.

ПРИЛИКОМ УЗИМАЊА ПРЕДМЕТА ИЗ СТАВА 1. ОВОГ ЧЛАНА ПРОИЗВОЂАЧ, УВОЗНИК ОДНОСНО ЗАСТУПНИК И ДРУГИ ПРИВРЕДНИИ СУБЈЕКАТ ДУЖАН ЈЕ ДА ЛИЦУ ОВЛАШЋЕНОМ ЗА ВРШЕЊЕ НАДЗОРА НАД ПРЕДМЕТИМА СТАВИ НА РАСПОЛАГАЊЕ ТАЈ ПРЕДМЕТ РАДИ ЛАБОРАТОРИЈСКОГ ИСПИТИВАЊА.

ТРОШКОВЕ ИСПИТИВАЊА ПРЕДМЕТА ИЗ СТАВА 1. ОВОГ ЧЛАНА СНОСИ ДИРЕКЦИЈА АКО СЕ УТВРДИ ДА ПРЕДМЕТ ИСПУЊАВА ПРОПИСАНЕ ЗАХТЕВЕ.

МИНИСТАР ПРОПИСУЈЕ НАЧИН УЗИМАЊА ПРЕДМЕТА И МЕТОДЕ ИСПИТИВАЊА КОЈЕ СЕ КОРИСТЕ КОД НАДЗОРА НАД ПРЕДМЕТИМА.

VIII. КАЗНЕНЕ ОДРЕДБЕ

Члан 39.

Новчаном казном од 10.000 до 150.000 динара казниће се за прекршај физичко лице или одговорно лице у правном лицу, новчаном казном од 20.000 до 500.000 динара казниће се за прекршај предузетник, а новчаном казном од 100.000 до 2.000.000 динара казниће се за прекршај правно лице:

1) ако ставе на тржиште или држе припремљене ради стављања на тржиште, или држе изложене као узорке предмете који не испуњавају услове у погледу финоће (члан 6);

2~~) ако употребљава знак произвођача, знак увозника, односно заступника за који је донето решење о укидању решења о знаку произвођача, знаку увозника, односно заступника или је истекао рок важења решења (члан 10);~~

2) АКО УПОТРЕБЉАВА ЗНАК ПРОИЗВОЂАЧА, ЗНАК УВОЗНИКА ОДНОСНО ЗАСТУПНИКА ЗА КОЈИ ЈЕ ДОНЕТО РЕШЕЊЕ О ОДБИЈАЊУ ЗАХТЕВА ЗА ОБНАВЉАЊЕ РЕШЕЊА О ОДРЕЂИВАЊУ ЗНАКА ПРОИЗВОЂАЧА, ЗНАКА УВОЗНИКА, ОДНОСНО ЗАСТУПНИКА, КАО И РЕШЕЊЕ О УКИДАЊУ РЕШЕЊА О ЗНАКУ ПРОИЗВОЂАЧА, ЗНАКУ УВОЗНИКА, ОДНОСНО ЗАСТУПНИКА ИЛИ ЈЕ ИСТЕКАО РОК ВАЖЕЊА РЕШЕЊА, И АКО ТАЈ ЗНАК НЕ ДОСТАВИ ДИРЕКЦИЈИ РАДИ УНИШТЕЊА (ЧЛ. 9, 10. И 14.);

3) ако делови од недрагоцених метала нису означени одговарајућом ознаком (члан 12);

4) ако увозник, односно заступник са седиштем у Републици Србији стави на тржиште предмет који није означио својим додељеним знаком, односно ако тај предмет није означио ознаком финоће у складу са овим законом, уколико тај предмет нема ознаку финоће или има ознаку финоће која не одговара бројчаној вредности степена финоће у смислу члана 6. овог закона (члан 13);

5) ако ставе на тржиште или држе припремљене ради стављања на тржиште, или држе изложене као узорке предмете који нису усаглашени са прописаним захтевима, односно који нису испитани и жигосани или их не прати прописана документација (члан 15);

6) ако пренесе утиснути жиг на други предмет или после извршеног жигосања предмету додају друга страна тела која се не могу видети или распознати (члан 20);

7) ако пре стављања у промет не поднесу на поновно испитивање и жигосање предмете од драгоцених метала који су измењени или прерађени (члан 21. ст. 1. и 2);

8) ако обављају делатност супротно овом закону (члан 21. став 3);

9) ако не води евиденцију у складу са чланом 28. овог закона;

10) ако предмети, односно предмети од других метала изложени у продајном простору нису видно означени натписом (члан 31);

11) ако произвођач, увозник, односно заступник у свом продајном простору на видном месту не држи слике државних жигова, решење о знаку произвођача, знаку увозника, односно заступника као и лупе или не ставе на располагање заинтересованим лицима лупе (члан 32);

12) ако овлашћеном лицу онемогући обављање надзора (чл. 36, 37. и 38);

13) ако ставе на тржиште или на други начин отуђе предмете за које је донесено решење о повлачењу предмета са тржишта (члан 36);

14) АКО ПРИЛИКОМ УЗИМАЊА ПРЕДМЕТА НЕ СТАВИ НА РАСПОЛАГАЊЕ ПРЕДМЕТ РАДИ ЛАБОРАТОРИЈСКОГ ИСПИТИВАЊА ЛИЦУ ОВЛАШЋЕНОМ ЗА ВРШЕЊЕ НАДЗОРА НАД ПРЕДМЕТОМ (ЧЛАН 37А СТАВ 2).

ЧЛАН 15.

ПОДЗАКОНСКИ АКТ ПРОПИСАН ОВИМ ЗАКОНОМ БИЋЕ ДОНЕТ У РОКУ ОД ГОДИНУ ДАНА ОД ДАНА СТУПАЊА НА СНАГУ ОВОГ ЗАКОНА.

ЧЛАН 16.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.

**ОБРАЗАЦ ИЗЈАВЕ О УСКЛАЂЕНОСТИ**

**ПРЕДЛОГА ЗАКОНА О ИЗМЕНАМА И ДОПУНАМА ЗАКОНА О**

**КОНТРОЛИ ПРЕДМЕТА ОД ДРАГОЦЕНИХ МЕТАЛА СА**

**ПРОПИСИМА ЕВРОПСКЕ УНИЈЕ**

1. Овлашћени предлагач прописа - Влада

Обрађивач – Министарство привреде

2. Назив прописа

ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О КОНТРОЛИ ПРЕДМЕТА ОД ДРАГОЦЕНИХ МЕТАЛА

**DRAFT LAW AMENDING LAW ON THE CONTROL OF PRECIOUS METALS ARTICLES**

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно с одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум):

а) Одредба Споразума и Прелазног споразума која се односе на нормативну саржину прописа,

/

б) Прелазни рок за усклађивање законодавства према одредбама Споразума и Прелазног споразума,

/

в) Оцена испуњености обавезе које произлазе из наведене одредбе Споразума и Прелазног споразума,

/

г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума,

/

д) Веза са Националним програмом за усвајање правних тековина Европске уније.

ПРЕДЛОГ ЗАКОНА НИЈЕ У ДИРЕКТНОЈ ВЕЗИ СА НАЦИОНАЛНИМ ПРОГРАМОМ ЗА УСВАЈАЊЕ ПРАВНИХ ТЕКОВИНА ЕВРОПСКЕ УНИЈЕ, ЈЕР СЕ ЊИМЕ НЕ ТРАНСПОНУЈЕ ЕВРОПСКИ ПРОПИС, АЛИ ЈЕ ПОСРЕДНО У ВЕЗИ СА ГЛАВОМ 3. СПОСОБНОСТ ПРЕУЗИМАЊА ОБАВЕЗА ИЗ ЧЛАНСТВА У ЕУ, 3.1. СЛОБОДА КРЕТАЊА РОБА, У ДЕЛУ КОЈИ СЕ ОДНОСИ НА НЕХАРМОНИЗОВАНО ПОДРУЧЈЕ, ОДНОСНО УСКЛАЂЕНОСТ СРПСКИХ ПРОПИСА СА ОДРЕДБАМА ЧЛ. 34-36. УГОВОРА О ФУНКЦИОНИСАЊУ ЕВРОПСКЕ УНИЈЕ.

4. Усклађеност прописа са прописима Европске уније:

а) Навођење одредби примарних извора права Европске уније и оцене усклађености са њима,

УГОВОР О ФУНКЦИОНИСАЊУ ЕВРОПСКЕ УНИЈЕ, ДЕО ТРЕЋИ - ПОЛИТИКЕ И УНУТРАШЊЕ ДЕЛОВАЊЕ УНИЈЕ; НАСЛОВ II. – СЛОБОДНО КРЕТАЊЕ РОБЕ, ЧЛ. 34-36, СА КОЈИМА ЈЕ ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О КОНТРОЛИ ПРЕДМЕТА ОД ДРАГОЦЕНИХ МЕТАЛА У ПОТПУНОСТИ УСКЛАЂЕН.

б) Навођење секундарних извора права Европске уније и оцене усклађености са њима,

/

в) Навођење осталих извора права Европске уније и усклађенст са њима,

/

г) Разлози за делимичну усклађеност, односно неусклађеност,

/

д) Рок у којем је предвиђено постизање потпуне усклађености прописа са прописима Европске уније.

/

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

НЕ ПОСТОЈЕ ОДГОВАРАЈУЋЕ НАДЛЕЖНОСТИ, ОДНОСНО ПРОПИС ЕВРОПСКЕ УНИЈЕ СА КОЈИМ ЈЕ ПОТРЕБНО ОБЕЗБЕДИТИ УСКЛАЂЕНОСТ, БУДУЋИ ДА ЕВРОПСКО ПРАВО НИЈЕ ХАРМОНИЗОВАНО У ОВОЈ ОБЛАСТИ. ПРЕДЛАГАЧ ЈЕ ПРИ ИЗРАДИ ПРЕДЛОГА ЗАКОНА УЗЕО У ОБЗИР РЕШЕЊА ИЗ МЕЂУНАРОДНЕ КОНВЕНЦИЈЕ ЗА КОНТРОЛУ И ЖИГОСАЊЕ ПРЕДМЕТА ОД ДРАГОЦЕНИХ МЕТАЛА (*CONVENTION ON THE CONTROL AND MARKING ОF ARTICLES OF PRECIOUS METALS*) ИМАЈУЋИ У ВИДУ ПРОЦЕС ЕКОНОМСКИХ ИНТЕГРАЦИЈА ПРИВРЕДЕ У СВЕТСКО ТРЖИШТЕ У ОБЛАСТИ КОНТРОЛЕ ПРЕДМЕТА ОД ДРАГОЦЕНИХ МЕТАЛА И ЧИЊЕНИЦУ ДА ЈЕ ПРОЦЕС ПРИСТУПАЊА РЕПУБЛИКЕ СРБИЈЕ ПУНОПРАВНОМ ЧЛАНСТВУ ОВЕ КОНВЕНЦИЈЕ УШАО У ЗАВРШНУ ФАЗУ.

6. Да ли су претходно наведени извори права Европске уније преведени на српски језик?

/

7. Да ли је пропис преведен на неки службени језик Европске уније?

НЕ

8. Учешће консултаната у изради прописа и њихово мишљење о усклађености

ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О КОНТРОЛИ ПРЕДМЕТА ОД ДРАГОЦЕНИХ МЕТАЛА НИЈЕ БИО ПРЕДМЕТ КОНСУЛТАЦИЈА СА ЕВРОПСКОМ КОМИСИЈОМ, ЈЕР СЕ ЊИМЕ НЕ ВРШИ УСКЛАЂИВАЊЕ СА ПРОПИСИМА ЕУ, НИТИ СУ У ИЗРАДИ ОВОГ ПРОПИСА УЧЕСТВОВАЛИ КОНСУЛТАНТИ.